

**Občinska slovesnost ob slovenskem kulturnem prazniku**

**Pozdravni nagovor župana Občine Lendava Janeza Magyarja**

Drage občanke, cenjeni občani Lendave, spoštovane ustvarjalke in ustvarjalci kulture in umetnosti ter vsi, ki vas sadovi njihovega dela veselijo, lepo pozdravljeni.

Danes, za razliko od vseh dosedanjih obeležitev tega praznika, nasproti odra, v avditoriju ne sedi občinstvo, kar je nadvse nenavadno in tudi nenaravno. Ustvarjalnost potrebuje bralca, poslušalca, gledalca, obiskovalca in ljudje si želimo utehe, navdiha in razvedrila umetnosti.

V okoljih kot je naše, ob tem prazniku nagrajujemo tako izjemne posameznike in njihove poklicne rezultate kot tudi zavode, društva in skupine, ki s svojim profesionalnim ali ljubiteljskim, a zato nič manj zavzetim delovanjem, izkazujejo predanost in odgovornost do skupnosti, v kateri živijo. Ta skupnost je živa, živahna, življenjska in trdoživa, vse našteto pa je rezultat njene odprtosti in sposobnosti sprejemanja različnosti.

Tako raznoliki so tudi letošnji nagrajenci, ki nas z rezultati svojega ustvarjanja in dela razveseljujejo in bogatijo že več let ali desetletij. Vesel sem, da se jim kot skupnost lahko zahvalimo za njihov prispevek tudi s priznanji ob slovenskem kulturnem prazniku. Ob praznikih in nagradah za dosedanje dosežke in preteklo delo pa se Občini Lendava zdi izjemno pomembno spodbujati, motivirati in opogumljati izjemne mlade ljudi pri uresničevanju njihovih ciljev.

Že lansko leto smo uvedli denarno spodbudo za nadarjene mlade, ki dosegajo izjemne uspehe na mnogih področjih. Vlaganje v mlade, spodbujanje zavedanja o pomenu njihove ustvarjalnosti in spoštovanje kulturne dediščine kraja so pomembni koraki do boljše družbe. Občina Lendava se zavezuje, da bo zgledno skrbela za obnovo in vzdrževanje vseh prostorov, kjer se ljubiteljska ali profesionalna kultura ustvarja.

Prav zaradi tega bi želel ob tej priložnosti pozvati vse institucije, ki se ukvarjajo z mladimi, da sedaj, ko skupinski izleti in obiski umetniških dogodkov drugod niso možni, izpostavimo in spodbujamo spoznavanje del naših domačih avtorjev, med katerimi mnogi dosegajo vidne rezultate na državni in mednarodni ravni.

Prav tako je to priložnost, da podkrepimo svoje znanje o domačem kraju skozi domoznanske zbirke, filme o pomembnih osebnostih, monografije domačih ustvarjalcev, literaturo, ki so jo napisali, ali ključne zgodovinske stavbe v mestu, pri čemer računamo na sodelovanje vseh kulturnih, medijskih in vzgojno-izobraževalnih ustanov. Enako velja za prizadevanja Občine Lendava k dvigu bralne kulture in pomena branja, saj je letos, ko obeležujemo 150. obletnico ustanovitve Meščanskega bralnega društva v Lendavi za to res lepa priložnost.

Seveda niti tokrat ne moremo mimo omembe leta, katerega zapuščino, začasno ustavitev javnega življenja, čutimo še letos. Zaprtje je na mnoge načine poleg gospodarstva najbolj prizadelo prav kulturne ustvarjalce, organizatorje dogodkov, muzeje in galerije, gledališča in vse tiste prostore srečevanj, kjer so se vsi počutili prijetno in toplo. Prepričan sem, da je bila ta zaustavitev dodatni motiv za snovanje dobrih, zanimivih in kakovostnih projektov, v katerih bomo lahko kmalu uživali.

In ker sem optimist, verjamem, da je enako nestrpno in neučakano tudi občinstvo, ki se bo rado vrnilo občudovati in sodelovati v vsem, čemur rečemo kultura in umetnost.

Iskrene čestitke nagrajencem, ki s svojim delom na različnih področjih širijo ime naše občine po slovenskem in mednarodnem prostoru. Želim vam še dolga leta zdravega ustvarjanja.

Vsem občankam in občanom želim lep kulturni praznik in pazite na svoje zdravje, na zdravje, ki je in mora biti naša največja vrednota.